王生以詩見貽次韻答之生視脊中環中實仲父
作者：李彭
朝代：宋

paragraphs: 渠渠太火門，諸郎蓋當世。
大匠無棄材，知人亦未易。
阿戎兩雲孫，駸駸遣人畏。
難兄江南秀，美比嘗託意。
歘爲修文郎，不作活國士。
令弟老數奇，禪寂甘窮顇。
時於翰墨場，往往見高致。
揚州故時語，弈弈好風氣。
獨識史君顔，周禮秉早歲。
背城幾借一，問學晚尤粹。
相逢且班荆，十事欲九異。
何須張女彈，端爲建康醉。
請抛高門竿，莫反魯麟袂。
花藥聘君湖，暄風攬春思。
人生行樂耳，餘事栩栩寐。
崇蘭有國香，寧以不服廢。
雖無雙南金，可報綠綺惠。
此豈小物哉，吾言未渠棄。